דוד עילם

דוד עילם (נולד ב-10 בדצמבר 1952) הוא זואולוג ואתולוג ישראלי, פרופסור אמריטוס בבית הספר לזואולוגיה בפקולטה למדעי החיים ע"ש ג'ורג' ס. וייז באוניברסיטת תל אביב. מומחה לניתוח מפורט וקפדני של התנהגות בבעלי חיים ובבני אדם.

 ביוגרפיה 
דוד עילם נולד וגדל בשכונת נווה צדק בתל אביב.

שירת בצה"ל והשתחרר בדרגת סרן. לאחר מכן החל את לימודיו לתואר ראשון במסלול המצטיינים בביולוגיה באוניברסיטת תל אביב, אותם השלים ב-1979. את התואר השני והשלישי ביצע במחלקה לזואולוגיה באוניברסיטת תל אביב, בהנחיית פרופ' אילן גולני. עבודת הדוקטורט שלו, שהוגשה ב-1987, נשאה את הכותרת "התנהגות חקירת המרחב בחולדות נורמליות והמטופלות באמפטמין". במקביל ללימודי הדוקטורט שימש עילם כמרצה לביולוגיה במכללת בית ברל ובסמינר הקיבוצים.

ב-1987–1989 היה עמית בתר-דוקטורט במחלקה למדעי הביו-רפואה באוניברסיטת מקמסטר בקנדה. עם שובו לישראל מונה למרצה במחלקה לזואולוגיה באוניברסיטת תל אביב וזכה במלגת אלון לחוקרים צעירים מצטיינים. ב-1996 מונה למרצה בכיר, ב-2005 לפרופסור חבר וב-2011 לפרופסור מן המניין.

בשנים 1999–2002 שימש כמנהל האקדמי של הגן הזואולוגי של אוניברסיטת תל אביב. ב-2013 התמנה לחבר כבוד באגודה הבינלאומית לנוירוביולוגיה התנהגותית (International Behavioral Neuroscience Society) ובשנים 2020–2024 היה יו"ר העמותה לזואולוגיה בישראל. ב-2020 יצא לגמלאות אך ממשיך לעסוק במחקר פעיל ובהוראה.

לאורך השנים שימש עילם כחוקר אורח באוניברסיטאות וושינגטון ובינגהמטון וכן בחברת סרברוס הבריטית.

 מחקר 
ממוזער|265x265px|התבנית של המעבר מחוסר תנועה לפעילות בקיפוד מכודר שנפתח בהדרגה, מבצע תנועות לצדדים, תחילה של חלק הגוף הקדמי ואחר של כל הגוף, ולבסוף הולך קדימה
התמחותו העיקרית של עילם היא ניתוח מפורט וקפדני של התנהגות, תוך שימוש בשיטות וכלים מתקדמים, במטרה לחשוף תבניות כלליות שלרוב גם משותפות לבעלי חיים ולבני אדם אם במהותן ואם כדרך למדידה ותיאור של ההתנהגות. המחקר מתבצע תוך שימוש במתקני הגן למחקר זואולוגי באוניברסיטת תל אביב, בו ניתן להחזיק סביבות ניסוי גדולות לחקר חיות בר וחיות מעבדה.

התחומים העיקריים בהם התמקדו מחקריו הם: ההתפתחות של התנהגות בגורים וולדות; המבנה והארגון של התמצאות בסביבה וניווט בבעלי חיים ובבני אדם, תוך התמקדות בהשפעה של התפיסה החושית ושל הסביבה הפיזית והחברתית; התנהגות של חולדות תחת השפעת תרופות כמודל לשיבושים פסיכיאטריים בבני אדם; טקסים התנהגותיים בחולים כפייתיים, בספורטאים, בהתנהגות יומיומית, ובמופעים מסורתיים-תרבותיים; דינמיקה של אינטראקציות טורף-נטרף.
ממוזער|265x265px|ניסוי שבדק האם לחולדות קל להתמצא במתכונת השתי וערב של הרחובות במנהטן (משמאל) מול הקושי לנווט במתכונת הלא-סדירה של רחובות ירושלים (מימין). מתחת למפות מתואר המבנה של רחבת הניסוי ומסלולי תנועתה של חולדה אחת בסביבה כזו. במתכנות כמו של מנהטן החולדה מגיעה לכל 16 הנקודות שברחבת הניסוי. להבדיל, במתכונת מפוזרת כמו רחובות בירושלים החולדה אינה מגיעה לכל 16 הנקודות אף שהלכה מרחק דומה לזה של החולדה עם הנקודות המסודרות

 התבנית של המעבר מחוסר תנועה לפעילות בגורים ובבעלי חיים בוגרים 
ממצא רחב היקף הראה כי בעלי חיים רבים, גורים וולדות, עוברים בצורה סדורה מחוסר תנועה מוחלט לפעילות נמרצת על ידי כך שהם מבצעים קודם כל תנועות לצדדים של הראש, אחר כך של קדמת הגוף, בהמשך סיבוב לצדדים של כל הגוף, ורק אחר כך נעים קדימה.

 התמצאות וניווט בסביבה לא מוכרת 
מחקר זה חשף מבנה כללי בו מכרסמים ובעלי חיים אחרים שמועברים לסביבה לא מוכרת בוחרים נקודה מסוימת ("בסיס") שהוא עוגן לחקירת הסביבה, שמתבצעת באופן סדור כמסעות שמתחילים ומסתיימים בבסיס, מסעות שיש להם מבנה אופייני וסדור. מחקר זה מוצג גם בהקשר הרחב בהתנהגות של בעלי חיים ובני אדם. בהמשך נחקרה ההתמצאות בסביבה והגורמים שמווסתים אותה גם בסביבות תלת־ממדיות.
ממוזער|רחיצת ידיים כפייתית

 טקסים בחולים כפייתיים (OCD), בספורטאים ובתרבות 
אחרי פיתוח אחד המודלים החשובים לחקר התנהגות כפייתית, המחקר התמקד ברצף שבין התנהגות נורמלית בבעלי חיים ובבני אדם לטקסים של חולים כפייתיים והביא אפיון מפורט וכמותי של החזרות המרובות והפעילות המיותרת לכאורה בהתנהגותם של חולי OCD.

 יחסי טורף-נטרף 
במסגרת זו נבחנו בהרחבה הדרך בה תנשמות מנסות לצוד את טרפן והדרך בה הטרף מנסה לחמוק מהן, וההקשר האפשרי בין אלה לחרדה בבני אדם.

 חיים אישיים 
עילם אב לשלושה, מתגורר ברמת אביב.

 ספריו 
 חולייתנים, יחידות 4–6: ויסות משק הים והמלחים בדגים, רבייה במים, היציאה מהמים ליבשה, דו-חיים בני-ימינו, אנטומיה משווה של מערכות הגוף בחולייתנים. האוניברסיטה הפתוחה, 1996.
 תבונת בעלי החיים. ידיעות ספרים, 2024.
ממוזער|אנימציה של דורס לילה (תנשמת) שצד מכרסם. הקו המקשר בין איור הדורס לאיור המכרסם מבטא את המרחק ביניהם, הקו בהמשך למכרסם מייצג את קו הראייה של המכרסם. כפי שניתן לראות המכרסם בורח בכל פעם, ואז עוצר, מסתובב ומביט לכיוון הדורס, ומיד סוטה ובורח הצידה עד שלבסוף הוא נלכד

 מאמרים נבחרים 
 Eilam, D., Zor, R., Szechtman, H. and Hermesh, H. Rituals, stereotypy and compulsive behavior in animals and humans. Neuroscience and Biobehavioral Reviews 30 (2006) 456-471.
 Eilam, D., Die hard: A blend of freezing and fleeing as a dynamic defense - implications for the control of defensive behavior. Neuroscience and Biobehavioral Reviews 29 (2005) 1181-1191.
 Eilam, D., Izhar, R., and Mort, J. Threat detection: Behavioral consequences in animals and humans. Neuroscience and Biobehavioral Reviews; 35 (2011): 999-1006.
 Eilam, D., Of mice and men: Building blocks in cognitive mapping. Neuroscience and Biobehavioral Reviews, 47, (2014) 393-409.
 Eilam, D., The cognitive roles of behavioral variability: Idiosyncratic acts as the foundation of identity and as transitional, preparatory, and confirmatory phases. Neuroscience & Biobehavioral Reviews, 49 (2015) 55–70.
 Eilam, D., Obsessive compulsive disorder (OCD): From animal models to human patients. Neuroscience and Biobehavioral Reviews, 76 (2017) 67-76.
 Dorfman, A., Weiss, O., Hagbi, Z., Levi, A., & Eilam, D. Social spatial cognition. Neuroscience & Biobehavioral Reviews. 121 (2021) 277-290. 8.
 Hagbi, Z., Segev, E., & Eilam, D. (2022). Keep a level head to know the way ahead: How rodents travel on inclined surfaces? iScience, 104424.
 Eilam, D.; Hagbi, Z. (2024). Post-Hatching Development of Posture and Behavior in the Barn Owl (Tyto alba): From a General Behavioral Pattern of Vertebrates to the Typical Owl Behavior. Biology 13, 834.

 קישורים חיצוניים 

 דוד עילם, דף אישי באתר אוניברסיטת תל אביב
 דוד עילם, באתר גוגל סקולר
 אתר הספר "תבונתם של בעלי החיים", אוניברסיטת תל אביב



 הרצאות וראיונות מוקלטים 
 קורס חולייתנים מקוון, באתר בית הספר לזואולוגיה, אוניברסיטת תל אביב








 הערות שוליים 

קטגוריה:זואולוגים ישראלים
קטגוריה:בוגרי אוניברסיטת תל אביב
קטגוריה:בעלי תואר דוקטור מאוניברסיטת תל אביב
קטגוריה:סגל אוניברסיטת תל אביב: זואולוגיה
קטגוריה:רמת אביב: אישים
קטגוריה:ישראלים שנולדו ב-1952